**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՆԱԽԱՐԱՐԻ 2021 ԹՎԱԿԱՆԻ ՄԱՐՏԻ 5-Ի N 24-Ն ՀՐԱՄԱՆՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. **Իրավական ակտի անհրաժեշտությունը (նպատակը)**

Իրավական ակտում փոփոխություններ և լրացումներ կատարելու անհրաժեշտությունը պայմանավորված է պարտադիր ատեստավորման ենթակա ուսուցիչների վերապատրաստման մեխանիզմի վերանայման անհրաժեշտությամբ:

1. **Ընթացիկ իրավիճակը և խնդիրները.**

 Համաձայն ուսուցիչների պարտադիր վերապատրաստման նոր մեխանիզմի ներդրման տրամաբանության՝ կարևորվում է ուսումնական հաստատությունում ուսուցչի կողմից ինքնագնահատման և տնօրենի կողմից ուսուցչի գնահատված մասնագիտական կարիքին համապատասխան բովանդակությամբ վերապատրաստման կազմակերպումը: Տարանջատված են ուսուցչի վերապատրաստումների բովանդակության աստիճաններ ըստ բարդության, ինչպես նաև ուսուցչի մասնագիտական զարգացման շրջափուլեր, որոնք ունեն տարբեր ժամկետներ: Գործող կարգավորմամբ երաշխավորվում են կազմակերպություններ, որոնք վերապատրաստումն իրականացնում են՝ ապահովելով ԿԳՄՍ նախարարի հրամանով հաստատված ծրագրին և չափորոշչին համապատասխան բովանդակությամբ մոդուլ: Ապահովված չեն պայմաններ, որոնք հնարավորություն կընձեռեն իրականացնել գնահատված կարիքին համապատասխան բովանդակությամբ վերապատրաստում՝ հաշվի առնելով, որ ուսուցչի մոտ գնահատված յուրաքանչյուր կարիքի նկատմամբ պահանջվում է տարբերակված և բարդության տարբեր աստիճանի բովանդակություն ապահովող ծրագիր: Նպատակահարմար է, որ կազմակերպությունները երաշխավորվեն ըստ բարդության տարբեր աստիճանի մոդուլներով վերապատրաստումներ իրականացնելու համար՝ համալրելով տվյալ մոդուլին համապատասխան անձնակազմ, որը կհամարվի մասնագիտացված կոնկրետ որևէ մոդուլով վերապատրաստման իրականացման համար: Վերջիններս կարող են լինել մեկից ավելի՝ ամբողջ հանրապետությունում վերապատրաստում իրականացնելու համար: Ներկայում երաշխավորված կազմակերպությունները սահմանված պահանջներին համապատասխան մասնագետներ են ներգրավում ուսուցիչներ վերապատրաստելու համար, սակայն սահմանված պահանջները երբեմն բավարար չեն լինում՝ լրացնելու վերապատրաստվող ուսուցչի մասնագիտական բացը:

 Նախագծով առաջարկվում է, որ երաշխավորվող կազմակերպությունները կներառեն վերապատրաստման փորձ ունեցող, մանկավարժական մեթոդիկաներին և դասավանդման տեխնիկային տիրապետող, կրթության ոլորտի օրենսդրության իմացությամբ, ներառականության կամ տեղեկատվական համակարգերի գործարկման գիտելիքներ ունեցող անձանց: Ստացվում է, որ պարտադիր չէ նշված բոլոր ոլորտների դասավանդումը մեկ մասնագետի կողմից, դրանք կարող են դասավանդվել կոնկրետ տվյալ ոլորտի մասնագետի կողմից. մեթոդիկաները՝ մեկի, օրենսդրությունը՝ մեկ այլ մասնագետի, ներառականությունը՝ այլ և այսպես շարունակ:

 Գործող կարգում որևէ սահմանափակում չկա մասնագետների կատեգորիաների ներգրավվածության, որպեսզի երաշխավորված կազմակերպությունը կարողանա իրականացնել տարբեր մասնագիտական կարիքներ ունեցող ուսուցիչների:

 Ըստ խմբերի վերապատրաստողների տարբերակումը պայմանավորված է տարբեր պայմաններին բավարարող մասնագետների ներգրավվածությամբ, որոնք էլ կիրականացնեն տարբեր բարդության աստիճանի և բովանդակությամբ վերապատրաստումներ:

 Բազմափորձ ուսուցիչներին վերապատրաստելու և սահմանված վերջնարդյունքներն ապահովելու համար տվյալ ուսուցիչների վերապատրաստողներին ներկայացվում են հատուկ պահանջներ, ինչպիսիք են գիտական աստիճան, գիտական ամսագրում տպագրված հոդված և այլն: Սույն մասնագետները կվերապատրաստեն 3-րդ և 4-րդ բարդության աստիճանի կարիք ունեցող ուսուցիչներին, ինչը չի բացառում, որ նրանք կարող են իրականացնել նաև բարդության առաջին և երկրորդ աստիճանի վերապատրաստումներ:

1. **Ակնկալվող արդյունքը.**

Սույն նախագծով ակնկալվում է, որ յուրաքանչյուր կազմակերպություն կկարողանա հավաքագրել համապատասխան կարողունակություն ունեցող թիմ: Ուսուցչի մոտ արձանագրված մասնագիտական կարիքը գնահատելու դեպքում վերջինս հնարավորություն կունենա ընտրելու այնպիսի կազմակերպություն, որը երաշխավորվել է համապատասխան բովանդակությամբ մոդուլով և ծրագրով: Վերապատրաստման բովանդակությունը համարժեք կլինի ուսուցչի մոտ արձանագրված մասնագիտական այն բացին, որը տվյալ պահին առկա է: Բարդության 3-րդ և 4-րդ աստիճանի վերապատրաստում ոչ բոլոր կազմակերպությունները կարող են իրականացնել՝ հաշվի առնելով նաև վերապատրաստումների առկա ռեսուրսները:

Ուսուցչի մոտ բացահայտված առարկայական գիտելիքի կարիքի բացահայտման դեպքում վերապատրաստումն իրականացնում է բարձրագույն ուսումնական հաստատությունը:

Ներկայում լրամշակման փուլում է գտնվում նաև Հայաստանի Հանրապետության կառավարության 2012 թվականի դեկտեմբերի 27-ի N 1667-Ն որոշումը, որը սահմանված կարգով շրջանառվել և ուղարկվել է ՀՀ արդարադատության նախարարություն՝ փորձագիտական եզրակացության (նախագիծը ներկայացվել է հանրային քննարկման, հղումը՝ https://www.e-draft.am/projects/6598):

1. **Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարություն:

 **ՏԵՂԵԿԱՆՔ**

 **«Հայաստանի Հանրապետության կրթության և գիտության նախարարի 2021 թվականի մարտի 5-ի N 24-Ն հրամանում փոփոխություններ և լրացումներ կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունումը պետական բյուջեի եկամուտների, լրացուցիչ ծախսերի ավելացում չի նախատեսում:**

**ՏԵՂԵԿԱՆՔ**

«Հայաստանի Հանրապետության կրթության և գիտության նախարարի 2021 թվականի մարտի 5-ի N 24-Ն հրամանում փոփոխություններ և լրացումներ կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում: